Document ID: 32014D0353

VYKONÁVACIE ROZHODNUTIE RADY
z 21. mája 2014
o praktických a procedurálnych opatreniach na vymenovanie troch odborníkov výberovej a monitorovacej skupiny pre akciu Európske hlavné mesto kultúry na obdobie 2020 - 2033 zo strany Rady
(2014/353/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na rozhodnutie Európskeho parlamentu a Rady č. 445/2014/EÚ zo 16. apríla 2014, ktorým sa ustanovuje akcia Únie s názvom Európske hlavné mestá kultúry na roky 2020 až 2033 a ktorým sa zrušuje rozhodnutie č. 1622/2006/ES (1), a najmä na jeho článok 6,
keďže:
(1)
Podľa článku 6 rozhodnutia č. 445/2014/EÚ sa zriadi skupina nezávislých odborníkov („skupina odborníkov“) na vykonávanie postupov výberu a monitorovania. Skupina sa má skladať z 10 odborníkov vymenovaných inštitúciami a orgánmi Únie, pričom troch z týchto členov by mala vymenovať Rada na obdobie troch rokov. Pri vytvorení prvej skupiny by však Rada mala odborníkov vymenovať na jeden rok, a umožniť tak ich odstupňované nahrádzanie, čím sa predíde strate skúseností a odbornosti.
(2)
Každá inštitúcia a orgán má právo zvoliť odborníkov v súlade so svojimi príslušnými postupmi. Avšak podľa článku 6 ods. 3 prvého pododseku rozhodnutia č. 445/2014/EÚ by sa odborníci mali vyberať z užšieho výberu potenciálnych európskych odborníkov, ktorý navrhne Komisia.
(3)
Podľa článku 6 ods. 3 štvrtého pododseku rozhodnutia 445/2014/EÚ by mali inštitúcie a orgány Únie pri vymenovaní odborníkov zabezpečiť komplementárnosť spôsobilostí, vyvážené geografické zastúpenie a rodovú rovnováhu v celkovom zložení skupiny.
(4)
Je vhodné, aby Rada rozhodla o praktických a procedurálnych opatreniach na vymenovanie jej troch odborníkov skupiny.
(5)
Tieto opatrenia by mali byť spravodlivé, nediskriminačné, transparentné a ľahko vykonateľné,
ROZHODLA TAKTO:
Článok 1
1. Zorganizuje sa žrebovanie medzi členskými štátmi. Účasť členských štátov na žrebovaní je dobrovoľná. Na zníženie rizika konfliktu záujmov sa však zo žrebovania vylúči každý členský štát, ktorého mesto sa má vybrať alebo monitorovať počas funkčného obdobia odborníkov v skupine. V prílohe k tomuto rozhodnutiu sa uvádza zoznam vylúčených členských štátov zostavený v súlade s touto zásadou.
2. Na zabezpečenie širokého geografického zastúpenia sa z účasti na žrebovaní vylučujú aj tie členské štáty, ktoré odporučili odborníkov na vymenovanie Radou na predchádzajúce funkčné obdobie.
Článok 2
1. Prvé tri vyžrebované členské štáty majú právo odporučiť každý jedného odborníka.
2. Na tento účel každý z troch členských štátov vyberie jedného odborníka z užšieho výberu potenciálnych európskych odborníkov, ktorý zostavila Komisia, a odporučí tohto odborníka vymenovať do skupiny.
3. Na základe týchto odporúčaní a po primeranom preverení odporúčaných odborníkov zo strany príslušného prípravného orgánu Rady vymenuje Rada troch odborníkov, ktorí sa majú stať súčasťou výberovej a monitorovacej skupiny na obdobie troch rokov.
4. Odchylne od odseku 3:
a)
Rada vymenuje svojich odborníkov do skupiny na rok 2015 na obdobie jedného roka;
b)
odborníci vymenovaní na rok 2015 sa napriek tomu považujú za vymenovaných aj na obdobie 2016 - 2018.
Preto v súlade s článkom 1 ods. 1 členské štáty, ktorých mestá sa majú vybrať alebo monitorovať skupinou odborníkov na rok 2015, ako aj skupinou odborníkov na roky 216 - 2018, sú vylúčené zo žrebovania na vymenovanie odborníkov do skupiny odborníkov na rok 2015.
5. V prípade odstúpenia, úmrtia alebo trvalej neschopnosti niektorého z odborníkov zo skupiny členský štát, ktorý tohto odborníka odporučil, navrhne vymenovať za neho náhradu na zvyšok jeho funkčného obdobia. Uplatňuje sa postup uvedený v tomto článku.
Článok 3
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
V Bruseli 21. mája 2014

Labels: 0
9
15